LV Eiropas Savienības Oficiālais Vēstnesis C 122/4

Uzklausīšanas amatpersonas nobeiguma ziņojums (1)

COMP/39.600 – Saldētavu kompresori

2012/C 122/03

Lēmuma projekts attiecas uz izlīguma procedūru attiecībā uz karteli, ko veido pieci ražotāji, kas ražo saimniecībai paredzēto un komerciālo saldētavu (maksimums 1,5 zirgspēku) kompresorus, ko lielākoties izmanto mājsaimniecības ledusskapju un saldētavu segmentā, bet arī komerciālajā segmentā. Lēmuma projekta adresāti ir Appliances Components Companies SpA un Elettromeccanica SpA (“ACC”), Danfoss A/S un Danfoss Flensburg GmbH (“Danfoss”), Whirlpool SA un Embraco Europe S.r.l. (“Embraco”), Panasonic Corporation (“Panasonic”), kā arī Tecumseh Products Company Inc., Tecumseh do Brasil Ltda. un Tecumseh Europe SA (“Tecumseh”). Pārkāpums ietvēra visu EEZ teritoriju un ilga no 2004. gada 13. aprīļa līdz 2007. gada 9. oktobrim.

PAMATINFORMĀCIJA

2008. gada oktobrī Komisija no Tecumseh saņēma pieteikumu par atbrīvojumu no naudas soda, ko 2009. gada 11. februārī piešķīra ar nosacījumiem. Tajā pašā mēnesī Komisija veica iepriekš nepieteiktu pārbaudi Embraco, ACC un Danfoss telpās.

Pēc mēneša trīs uzņēmumi – Panasonic, ACC un Embraco – pieteicās atbrīvojumam no naudas soda vai arī alternatīvi naudas soda samazinājumam saskaņā ar Paziņojumu par iecietību (2). Danfoss 2010. gada jūlijā iesniedza pieteikumu par naudas soda samazinājumu.

2010. gada 13. oktobrī Komisija uzsāka procedūru nolūkā iesaistīties izlīguma sarunās, pamatojoties uz Regulas (EK) Nr. 1/2003 (3) 11. panta 6. punktu, un oficiāli pieprasīja piecus iesaistītos uzņēmumus norādīt, vai tie ir ieinteresēti piedalīties izlīguma sarunās. Katra no pusēm paziņoja par savu gatavību iesaistīties šādās sarunās.

IZLĪGUMA PROCEDŪRA

Sarunas, iesaistot katru pusi un Komisiju, notika no 2010. gada novembra līdz 2011. gada septembrim. Tikšanās ietvaros puses tika informētas par iebildumiem, ko pret tām plāno celt Komisija, kā arī par pierādījumiem, kas pamato šos iebildumus. 2010. gada novembrī Komisijas telpās pusēm bija pieeja būtiskajiem pierādījumiem, ieskaitot visus mutiskos paziņojumus. Pusēm arīdzan tika izsniegta lietas dokumentu saraksta kopija. Pēc pamatota Danfoss un Embraco pieprasījuma tika piešķirta piekļuve papildu lietas dokumentiem. Konkurences ģenerāldirektorāts nodrošināja papildu piekļuvi arī pārējām trim pusēm. Komisija informēja katru no piecām pusēm par naudas soda aptuveno aprēķinu, kas tām varētu tikt piemērots. Pēc piekļuves lietas materiāliem trīs puses izvirzīja argumentus, kas izriet no pieejamajiem materiāliem. Tie tika ņemti vērā gadījumos, kur to atzina par pamatotu.

2011. gada septembrī visas puses iesniedza Komisijai oficiālu izlīguma iesniegumu, pamatojoties uz Regulas (EK) Nr. 773/2004 (4) 10.a panta 2. punktu un atzīstot savu atbildību LESD 101. panta un EEZ līguma 53. panta pārkāpumā. Turklāt puses norādīja, ka tās pieņems Komisijas paziņoto maksimālo naudas sodu. Puses apstiprināja, i) ka tās tika pietiekami informētas par iebildumiem un tām tika dota iespēja darīt zināmu savu viedokli, ii) ka tās neplāno pieprasīt pieeju lietas materiāliem vai iespēju sniegt liecību mutiskā uzklausīšanā ar nosacījumu, ka iebildumu paziņojums un galīgais lēmums atspoguļos pušu izlīguma pieteikumus un iii) ka tās piekrīt saņemt iebildumu paziņojumu un galīgo lēmumu angļu valodā.

Iebildumu paziņojums tika pieņemts 2011. gada 11. oktobrī. Visi adresāti apstiprināja, ka iebildumu paziņojums pēc satura atbilst izlīguma pieteikumam un ka tās ir gatavas turpināt izlīguma procedūru. Tādējādi Komisija varēja tiešā veidā pāriet pie lēmuma pieņemšanas saskaņā ar Regulas (EK) Nr. 1/2003 7. un 13. pantu.

IEINTERESĒTA TREŠĀ PERSONA

Aktiebolaget Electrolux tika atļauts piedalīties lietas izskatīšanā trešās personas ar pietiekamu ieinteresētību statusā saskaņā ar Regulas (EK) Nr. 1/2003 27. panta 3. punktu. Tās sākotnēji iesniegtā 2010. gada prasība tika noraidīta kā neatbilstīga trīs iemeslu dēļ. Tā kā šī karteļa lieta vēl nebija uzsākta, vēl neeksistēja “procedūra”, kurā trešai personai varētu atļaut piedalīties, otrkārt, nebija iespējams pamatots vērtējums par pietiekamas trešās personas ieinteresētības esamību nolūkā atļaut piedalīties procedūrā un, treškārt, trešā personā vēl nevarētu izmantot savas tiesības Regulas (EK) Nr. 773/2004 13. panta ietvaros. Otrā prasība, kas tika iesniegta pēc vairāk kā pusotra gada (t. i., pēc procesa oficiālas uzsākšanas), tika pieņemta. Turpmāk saskaņā ar Regulas (EK) Nr. 773/2004 13. panta 1. punktu uzņēmums tika rakstiski informēts par procedūras raksturu un priekšmetu un tam tika atļauts rakstiski paust savu viedokli.

LĒMUMA PROJEKTS

Lēmuma projektā ir saglabāti iebildumi, kas tika izvirzīti paziņojumā par iebildumiem. Tādējādi tas attiecas tikai uz tiem iebildumiem, attiecībā uz kuriem iesaistītajām personām tika dota iespēja paust savu viedokli.

Turklāt, ņemot vērā, ka iesaistītās personas ne man, ne Uzklausīšanas biroja loceklim, kurš piedalījās izlīguma sanāksmēs, nav iesniegušas nekādus jautājumus par piekļuvi lietas materiāliem vai to aizstāvības tiesībām, uzskatu, ka šajā lietā ir ievērotas visu procesa dalībnieku tiesības tikt uzklausītiem.

Briselē, 2011. gada 5. decembrī Michael ALBERS

(1) Saskaņā ar Eiropas Komisijas priekšsēdētāja 2011. gada 13. oktobra Lēmuma 2011/695/ES par uzklausīšanas amatpersonas amatu un darba uzdevumiem noteiktu konkurences lietu izskatīšanā 16. un 17. pantu (OV L 275, 20.10.2011., 29. lpp.)

(2) Komisijas Paziņojums par atbrīvojumu no sodanaudas un sodanaudas samazināšanu karteļu gadījumos (OV C 298, 8.12.2006., 17. lpp.)

(3) Padomes 2002. gada 16. decembra Regula (EK) Nr. 1/2003 par to konkurences noteikumu īstenošanu, kas noteikti Līguma 81. un 82. pantā (OV L 1, 4.1.2003., 1. lpp.)

(4) Komisijas 2004. gada 7. aprīļa Regula (EK) Nr. 773/2004 par lietas izskatīšanu saskaņā ar EK Līguma 81. un 82. pantu, ko vada Komisija (OV L 123, 27.4.2004., 18. lpp.)